text: Grænsehegn skal stoppe vildsvin – ikke pølser
  03 april 2018 kl. 20.39
  Tirsdag havde fødevareminister Esben Lunde Larsen (V) inviteret til borgermøde om det kommende vildsvinehegn langs den dansk-tyske grænse.
  Spørgsmålene var mange. Fra svømmende vildsvin, over det eksisterende hegn til pølser og dybvandsminer.
  Per Riisberg fra Snejbjerg spurgte blandt andet:
  - Vildsvinene svømmer over Flensborg Fjord, og jeg har ikke set noget initiativ fra regeringen på den front. Det er meget faretruende. Så hvordan gør I det – vel ikke med hegn ude i vandet?
  Miljø- og fødevareminister Esben Lunde Larsen (V) svarede:
  Esben Lunde Larsen, Miljø- og fødevareminister, Venstre: "Min opgave er at få sat et nyt hegn op – og du har helt ret. Det skal ikke holde pølser ude. Det skal holde vildsvin ude."
  - Nej, og vi lægger heller ikke dybvandsminer ud. Vores intention er at udrydde sygdommen, hvis den kommer ind i landet. Med fælder, afskydning og lignende. Men vi tror ikke på, at vi hermetisk kan lukke Danmark af - hverken ved grænsen eller på vandsiden. Men alle de steder, hvor vi kan lukke af, der gør vi det – for at sikre os, forklarede ministeren.
  Landmand og byrådsmedlem for Slesvigsk Parti i Tønder Kommune, Jørgen Popp Petersen, der også er formand for den tyske landboforening LHN, anerkendte regeringens indsats, fordi der er stor fare for svinepest.
  - Jeg synes, at regeringen skal fortsætte planlægningsarbejdet, men vente med at sætte vildthegnet op til når trusselsniveauet stiger. Trusselsniveauet er det laveste i 11 år, forklarede Jørgen Popp Petersen.
  Hertil svarede ministeren:
  - Når vi ser hvordan det har spredt sig, vil vi sende et signal til eksportmarkederne. Om at smitten kan sprede sig hurtigt via mad.
  Esben Lunde Larsen, Miljø- og fødevareminister, Venstre: "Vi tror ikke på, at vi hermetisk kan lukke Danmark af - hverken ved grænsen eller på vandsiden. Men alle de steder, hvor vi kan lukke af, der gør vi det – for at sikre os."
  Henrik Hansen fra Padborg spurgte derfor til, hvordan det nye hegn kan være midlertidigt, når det tager 8-10 år før vildsvinene er her. Han undrede sig i samme ombæring over, at mad blev blandet ind i debatten.
  - Jeg er klar over, at den hurtige fredning mod mennesker og pølser går stærkt. Men det er vel ikke pølser, hegnet skal stoppe?
  Til det spørgsmål svarede ministeren:
  - Jeg kan ikke redegøre for fortidens synder. Min opgave er at få sat et nyt hegn op – og du har helt ret. Det skal ikke holde pølser ude. Det skal holde vildsvin ude.
  Regeringens forventning er, at det bliver et midlertidigt hegn i 4-5 år. Men ifølge ministeren kan det være at det bliver længere.
  
  